Komisijos sprendimas
2003 m. birželio 23 d.
nustatantis tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą
(pranešta dokumento numeriu Nr. C(2003) 1925)
(tekstas svarbus EEE)
(2003/467/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis [1] su paskutiniais pakeitimais, padarytais Komisijos reglamentu (EB) Nr. 1226/2002 [2], ypač į jos A priedo I skyriaus 4 dalį, A priedo II skyriaus 7 ir D priedo I skyriaus E skirsnį,
kadangi:
(1) Direktyvoje 64/432/EEB numatyta, kad valstybėse narėse arba jų dalyse ar regionuose tuberkuliozė, bruceliozė ir enzootinė galvijų leukozė yra oficialiai nenustatytos, jeigu galvijų bandos atitinka tam tikras toje direktyvoje nustatytas sąlygas.
(2) Komisijos sprendimu 1999/467/EB [3] su paskutiniais pakeitimais, padarytais Sprendimu 2001/26/EB [4], nustatytas tam tikrų valstybių narių ir valstybių narių regionuose oficialiai tuberkuliozės neapimtų galvijų bandų statusas.
(3) Komisijos sprendimu 1999/466/EB [5] su paskutiniais pakeitimais, padarytais Sprendimu 2003/164/EB [6], nustatytas tam tikrų valstybių narių ir valstybių narių regionuose oficialiai bruceliozės neapimtų galvijų bandų statusas.
(4) Komisijos sprendimu 1999/465/EB [7] su paskutiniais pakeitimais, padarytais Sprendimu 2003/177/EB [8], nustatytas tam tikrose valstybėse narėse arba valstybių narių regionuose oficialiai enzootinė galvijų leukozės neapimtų galvijų bandų statusas.
(5) Belgija dėl savo teritorijos, o Italija dėl savo Ascoli Piceno, Bergamo, Lecco ir Sondrio provincijų pateikė Komisijai dokumentaciją, kuria įrodoma, jog laikomasi visų Direktyvoje 64/432/EEB numatytų sąlygų, siekiant, kad galima būtų paskelbti, jog Belgijos teritorijoje ir minėtuose Italijos regionuose tuberkuliozė galvijų bandose yra oficialiai nenustatyta.
(6) Belgija dėl savo teritorijos, o Italija dėl savo Sardinijos regiono ir Ascoli Piceno, Bergamo, Como, Lecco, Mantova, Sondrio, Trento ir Varese provincijų pateikė Komisijai dokumentaciją, kuria įrodoma, jog laikomasi visų Direktyvoje 64/432/EEB numatytų sąlygų, siekiant, kad galima būtų paskelbti, jog Belgijos teritorijoje ir minėtuose Italijos regionuose bruceliozė galvijų bandose yra oficialiai nenustatyta.
(7) Italija dėl savo Ascoli Piceno, Bergamo, Brescia, Como, Lecco, Mantova, Sondrio ir Varese provincijų pateikė Komisijai dokumentaciją, kuria įrodoma, jog laikomasi visų Direktyvoje 64/432/EEB numatytų sąlygų, siekiant, kad galima būtų paskelbti, jog minėtuose regionuose enzootinė galvijų leukozė yra oficialiai nenustatyta.
(8) Aiškumo labui valstybių narių ir jų regionų, kuriuose tuberkuliozė, bruceliozė ir enzootinė galvijų leukozė yra oficialiai nenustatytos, sąrašai turėtų būti sudaryti tame pačiame akte. Atitinkamai Sprendimus 1999/467/EEB, 1999/466/EEB ir 1999/465/EEB reikėtų panaikinti.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės ir jų regionai, kuriuose tuberkuliozė oficialiai nenustatyta
1. Skelbiama, kad valstybių narių, išvardytų I priedo 1 skyriuje, galvijų bandose tuberkuliozė oficialiai nenustatyta.
2. Skelbiama, kad valstybių narių regionų, išvardytų I priedo 2 skyriuje, galvijų bandose tuberkuliozė oficialiai nenustatyta.
2 straipsnis
Valstybės narės ir jų regionai, kuriuose bruceliozė oficialiai nenustatyta
1. Skelbiama, kad valstybių narių, išvardytų II priedo 1 skyriuje, galvijų bandose bruceliozė oficialiai nenustatyta.
2. Skelbiama, kad valstybių narių regionų, išvardytų II priedo 2 skyriuje, galvijų bandose bruceliozė oficialiai nenustatyta.
3 straipsnis
Valstybės narės ir jų regionai, kuriuose enzootinė galvijų leukozė oficialiai nenustatyta
1. Skelbiama, kad valstybėse narėse, išvardytose III priedo 1 skyriuje, enzootinė galvijų leukozė oficialiai nenustatyta.
2. Skelbiama, kad valstybių narių regionuose, išvardytuose III priedo 2 skyriuje, enzootinė galvijų leukozė oficialiai nenustatyta.
4 straipsnis
Panaikinimai
Sprendimai 1999/465/EB, 1999/466/EB ir 1999/467/EB panaikinami.
5 straipsnis
Adresatai
Šis sprendimas skirtas valstybėms narėms.
Priimta Briuselyje, 2003 m. birželio 23 d.